Document ID: /roh_data/filtered/fineweb-2-filterrobots_roh.jsonl.gz/54746

Ils 30avels Dis da litteratura 2021
Nagins Dis da litteratura 2020
Considerond la situaziun actuala cun il coronavirus ha il comité d’organisaziun decidì da spustar la 30avla ediziun dals Dis da littertura.
La festa da giubileum vegn ad avair lieu ils 5 fin ils 7 da november 2021.
La suletta occurrenza che vegn realisada quest onn è la concurrenza litterara Premi Term Bel, e quai en furma digitala. Dapli infurmaziuns latiers suondan.
Il comité d’organisaziun deplorescha da stuair prender ina tala decisiun ed engrazia per la chapientscha.
Nus infurmain era sin Facebook ed Instagram davart ils Dis da litteratura.
Concurrenza litterara Premi Term Bel
Il palc a Domat è daventà in lieu d’animaziun, da barat e da scuverta. Ina rolla centrala gioga la concurrenza litterara Premi Term Bel, sponsurà da la Vischnanca burgaisa da Domat. Suenter in onn pausa èsi quest onn puspè uschè lunsch: il Premi Term Bel turna!
Return al vegl andament
Suenter che l’andament ha varià in pau en il 2018 è il comité d’organisaziun sa decis da turnar al vegl andament che s’orientescha al model da Klagenfurt: ina pregiuria selecziunescha ils texts inoltrads ed ils 5 finalists vegnan prelegids e discutads publicamain. Il nov vegl andament drizza il focus puspè dapli sin las auturas ed ils auturs che pon preleger sez lur texts en il final. Il Premi Term Bel vegn sponsurà da la Vischnanca burgaisa da Domat ed è dotà cun CHF 3’000.– per il text victur da la giuria e cun CHF 1’500.– per il favurit dal public.
Infurmaziun
Intent
Ils Ddl, il «Solothurn dals Rumantschs», porschan dapi l‘onn 1990 ad auturs ed auturas, ad amis da la litteratura ina plattafurma ed in‘occasiun per sa scuntrar, barattar ideas e survegnir novs impuls. Mintg‘onn vegnan preschentadas e discutadas novas ovras litteraras e lavurs linguisticas entaifer in motto general. Per il solit èn reservadas la sonda e la dumengia per la litteratura, durant che las sairadas vulan integrar er autras furmas culturalas (musica, teater, cabaret) e dar ina pussaivladad da seser ensemen tar in bierin da la bar litterara. Grazia a la derasaziun tras las medias – Radiotelevisiun Svizra Rumatscha (RTR) è noss partenari da medias – vegn cuntanschì in grond public entaifer ed ordaifer il Grischun. Ils Ddl promovan pia sco event cultural explicitamain l‘identitad culturala da la Rumantschia.
Organisaziun
Il comité dals Ddl, quai èn tschintg RumantschAs che vulan mantegnair ed avanzar quest event litterar, cultural ed ussa dapi 30 onns popular. Per che las 150 valladas grischunas, lur abitants e lur idioms as possian scuntrar a Domat, lavura il comité cun bler idealissem e plaschair e per gronda part senza paja. L‘organisaziun tetgala dals Ddl è la Uniun per la Litteratura Rumantscha (ULR); ella sustegna e promova la litteratura rumantscha a moda integrala da lectorats professiunals fin la vendita da cudeschs. Entaifer la ULR è il comité dals Ddl dentant sulet respunsabel per il program, l‘organisaziun, la realisaziun e la finanziaziun dals Dis da litteratura.
Impressum
Patrunadi: Uniun per la Litteratura Rumantscha (ULR)
Comité d‘organisaziun: Nadina Derungs, Sara F. Hermann, Sereina Nay, Toni Vinzens, Ralf Beer
Creaziun: Jörger-Stauss, Annatina Nay
Programmaziun: Simon Wülser
PressaCommunicaziun dals 03-11-2019
Contact
Ralf Beer, responsabel per las medias
<email-pii>
Archiv
|2019||(A)mar||Telechargiar pachet dad archiv / Fotografias Ddl 2019|
|2018||Tranter lingias||Telechargiar pachet dad archiv / Fotografias Ddl 2018|
|2017||Gieu||Telechargiar pachet dad archiv / Fotografias Ddl 2017|
|2016||Rispli sin pupi||Telechargiar pachet dad archiv / Fotografias Ddl 2016|
|2015||Cuntrabanda||Telechargiar pachet dad archiv|
|2014||Retrorumantsch||Telechargiar pachet dad archiv|
|2013||A la carte||Telechargiar pachet dad archiv|
|2012||Fantisar, fabular, raquintar … e tadlar||Telechargiar pachet dad archiv|
|2011||Litterenza – Scienzatura||Telechargiar pachet dad archiv|
|2010||Giubilar e festa far||Telechargiar pachet dad archiv|
|1990-2010||Giubileum||Telechargiar documentaziun|